FÆLLES HOLDNING (EF) Nr. 11/2000

fastlagt af Rådet den 29. marts 1999

med henblik på vedtagelse af Europa-Parlamentets og Rådets direktiv 2000/.../EF om minimumseksamenskravene for sikkerhedsrådgivere i forbindelse med transport af farligt gods med jernbane eller ad vej eller indre vandveje

(2000/C 36/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 71, stk. 1, litra c),

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

i henhold til fremgangsmåden i traktatens artikel 251(3), og

ud fra følgende betragtninger:

1) Det er vigtigt at forbedre transportsikkerhed og miljøbeskyttelse, navnlig i forbindelse med transport af farligt gods med jernbane, ad vej eller ad indre vandveje, og den menneskelige faktor er betydningsfuld for sikker anvendelse af disse transportmåder;

2) i henhold til Rådets direktiv 96/35/EF af 3. juni 1996 om udpegelse af og faglige kvalifikationer for sikkerhedsrådgivere for transport med jernbane eller ad vej eller indre vandveje af farligt gods(4) skal alle virksomheder, hvis aktiviteter omfatter transport af farligt gods samt pålæsning eller aflæsning i forbindelse med sådanne transporter udpege en eller flere sikkerhedsrådgivere; nævnte direktiv indeholder ingen detaljerede bestemmelser om harmonisering af eksamenskravene for sikkerhedsrådgivere eller regler for eksamenskommissionerne;

3) det er nødvendigt, at medlemsstaterne udarbejder en fælles minimumsramme for sikkerhedsrådgivereksamen og de regler, der skal gælde for eksamenskommissionerne for at garantere et vist kvalitetsniveau og for at lette gensidig anerkendelse af EF-uddannelsesbeviser for sikkerhedsrådgivere;

4) sikkerhedsrådgivereksamen skal mindst bestå i en skriftlig prøve, hvorved der stilles spørgsmål, der som et minimum vedrører emnerne i bilag II til direktiv 96/35/EF, samt en undersøgelse af et konkret tilfælde, hvor kandidaterne kan vise deres egnethed til at udføre en sikkerhedsrådgivers opgaver;

5) medlemsstaterne kan bestemme, at sikkerhedsrådgivere, som skal arbejde for virksomheder, der udelukkende transporterer særlige typer farligt gods, kun skal eksamineres i emner, der vedrører denne aktivitet; det skal i så fald klart fremgå af EF-uddannelsesbeviset, at det har begrænset gyldighed;

6) eksamen bør afholdes af eksamenskommissioner og godkendes af medlemsstaternes kompetente myndigheder; medlemsstaterne fastsætter regler for eksamenskommissionerne med henblik på at sikre et højt kvalitetsniveau; eksamenskommissionerne skal være teknisk kompetente, pålidelige og uafhængige;

7) medlemsstaterne bør bistå hinanden ved gennemførelsen af dette direktiv -

UDSTEDT FØLGENDE DIREKTIV:

KAPITEL I

Anvendelsesområde og definitioner

Artikel 1

1. Dette direktiv fastsætter minimumseksamenskravene, som skal opfyldes for at få EF-uddannelsesbevis som sikkerhedsrådgiver for transport af farligt gods i henhold til direktiv 96/35/EF.

2. Medlemsstaterne træffer alle nødvendige og hensigtsmæssige foranstaltninger for at sikre, at sikkerhedsrådgiverne for transport af farligt gods eksamineres, således at disse minimumskrav opfyldes.

Artikel 2

I dette direktiv forstås ved:

a) "sikkerhedsrådgiver for transport af farligt gods", i det følgende benævnt "rådgiver": de personer, der er omhandlet i artikel 2, litra b), i direktiv 96/35/EF

b) "farligt gods": gods som defineret i artikel 2 i direktiv 94/55/EF(5) og artikel 2 i direktiv 96/49/EF(6)

c) "virksomhed": virksomheder i henhold til artikel 2, litra a), i direktiv 96/35/EF

d) "eksamen": eksamen i henhold til artikel 5, stk. 2, i direktiv 96/35/EF

e) "eksamenskommission": ethvert organ, som medlemsstaternes kompetente myndigheder har udpeget til at forestå eksaminer

f) "EF-uddannelsesbevis": uddannelsesbevis udformet efter modellen i bilag III til direktiv 96/35/EF.

KAPITEL II

Eksamen

Artikel 3

1. Den kompetente myndighed eller eksamenskommissionen holder en obligatorisk skriftlig eksamen, som den kan supplere med en mundtlig eksamen for at kontrollere, om kandidaterne har tilstrækkelige kundskaber til at udføre opgaverne som sikkerhedsrådgivere med henblik på at opnå EF-uddannelsesbevis.

2. Den obligatoriske eksamen består af en skriftlig prøve, der er tilpasset efter de(n) transportform(er), som EF-uddannelsesbeviset udstedes for.

3. a) Kandidaten skal besvare et spørgeskema. Det består af mindst 20 åbne spørgsmål, der i overensstemmelse med artikel 5, stk. 4, i direktiv 96/35/EF som et minimum skal omfatte emnerne på listen i bilag II til direktivet. Der kan dog anvendes multiple choice-spørgsmål. I så fald tæller to multiple choice-spørgsmål som ét åbent spørgsmål.

Blandt emnerne skal der lægges særlig vægt på følgende afhængigt af den pågældende transportform:

- generelle forebyggelses- og sikkerhedsforanstaltninger

- klassificering af farligt gods

- almindelige betingelser for emballering, herunder for tanke, tankcontainere, tankbiler, osv.

- farepåskrifter og -mærkater

- angivelser i transportdokumentet

- håndtering og stuvning

- personalets faglige kvalifikationer

- transportdokumenter

- sikkerhedsinstrukser

- krav til transportmateriellet.

b) Kandidaterne foretager en undersøgelse af et konkret tilfælde i forbindelse med bilag I til direktiv 96/35/EF for at vise, at de har de nødvendige kvalifikationer til at udføre en sikkerhedsrådgivers arbejdsopgaver.

c) Medlemsstaterne kan bestemme, at kandidater, der ønsker at arbejde for virksomheder, hvis aktiviteter udelukkende omfatter transport af visse typer farligt gods, i henhold til bilag II til direktiv 96/35/EF kun eksamineres i emner vedrørende deres aktiviteter.

Det drejer sig om følgende godstyper:

- klasse 1 (eksplosive stoffer)

- klasse 2 (gasser)

- klasse 7 (radioaktive stoffer)

- klasse 3, 4.1, 4.2, 4.3, 5.1, 5.2, 6.1, 6.2, 8 og 9 (faste og flydende stoffer)

- randnummer 1202, 1203, 1223 (mineralolieprodukter).

Det skal klart fremgå af EF-uddannelsesbevisets overskrift, at det kun gælder for de typer farligt gods, som er nævnt i dette litra, og som rådgiveren har aflagt eksamen i på betingelserne i litra a) og b).

4. Den kompetente myndighed eller eksamenskommission udarbejder efterhånden en liste over de spørgsmål, der er blevet stillet til eksamen.

KAPITEL III

Regler for eksamenskommissioner

Artikel 4

1. Hvis medlemsstaterne ikke selv tilrettelægger eksamen, udpeger de eksamenskommissioner på grundlag af følgende kriterier:

a) eksamenskommissionens kompetence

b) specifikation af de eksamineringsmåder, som eksamenskommissionen foreslår

c) foranstaltninger, der skal sikre, at eksamen er upartisk

d) kommissionens uafhængighed af alle fysiske eller juridiske personer, der ansætter sikkerhedsrådgivere.

2. Udpegelsen af den godkendte eksamenskommission sker skriftligt. Godkendelsen kan være for et begrænset tidsrum.

Artikel 5

Medlemsstaterne bistår hinanden ved gennemførelsen af dette direktiv.

Alle medlemsstaterne sender regelmæssigt Kommissionen den liste over spørgsmål, der er nævnt i artikel 3, stk. 4. Kommissionen underretter de øvrige medlemsstater herom.

KAPITEL IV

Afsluttende bestemmelser

Artikel 6

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1999. De underretter straks Kommissionen herom.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 7

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 8

Dette direktiv er rettet til medlemsstaterne.

Udfærdiget i ...

På Europa-Parlamentets vegne

...

Formand

På Rådets vegne

...

Formand

(1) EFT C 148 af 14.5.1998, s. 21,

og EFT C 52 af 23.2.1999, s. 16.

(2) EFT C 407 af 28.12.1998, s. 118.

(3) Europa-Parlamentets udtalelse af 20. oktober 1998 (EFT C 341 af 9.11.1998, s. 29), Rådets fælles holdning af 29. marts 1999 og Europa-Parlamentets afgørelse af ... (endnu ikke offentliggjort i EFT).

(4) EFT L 145 af 19.6.1996, s. 10.

(5) Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad landevej (EFT L 319 af 12.12.1994, s. 7). Senest ændret ved Kommissionens direktiv 1999/47/EF (EFT L 169 af 5.7.1999, s. 1).

(6) Rådets direktiv 96/49/EF af 23. juli 1996 om indbyrdes tilnærmelse af medlemsstaternes lovgivning om jernbanebefordring af farligt gods (EFT L 235 af 17.9.1996, s. 25). Senest ændret ved Kommissionens direktiv 1999/48/EF (EFT L 169 af 5.7.1999, s. 58).

RÅDETS BEGRUNDELSE

I. INDLEDNING

Den 20. marts 1998 forelagde Kommissionen Rådet et forslag til Rådets direktiv om harmonisering af eksamenskravene for sikkerhedsrådgivere for transport med jernbane eller ad vej eller indre vandveje af farligt gods(1).

Dette forslag bygger på EF-traktatens artikel 71, stk. 1, litra c).

Europa-Parlamentet afgav udtalelse om Kommissionens forslag den 20. oktober 1998(2), og Det Økonomiske og Sociale Udvalg afgav udtalelse den 9. september 1998(3).

Regionsudvalget meddelte på baggrund af Rådets anmodning om udtalelse af 25. maj 1999 ved skrivelse af 22. juli 1999, at det havde besluttet at afstå fra at udarbejde en udtalelse.

Kommissionen forelagde på baggrund af Europa-Parlamentets udtalelse Rådet et ændret forslag den 23. december 1998(4).

Rådet fastlagde sin fælles holdning i overensstemmelse med EF-traktatens artikel 251 den 29. marts 1999.

II. FORMÅLET MED FORSLAGET

1. Den 3. juni 1996 vedtog Rådet direktiv 96/35/EF(5) for at gøre det lettere at overholde reglerne for forebyggelse af risici i forbindelse med transport af farligt gods. Direktiv 96/35/EF dækker de virksomheder, hvis aktiviteter omfatter transport af farligt gods, inklusive pålæsning eller aflæsning i forbindelse med sådanne transporter, og vedrører kun transport med jernbane, ad vej eller indre vandveje. Ifølge direktivet skal de berørte virksomheder udpege en eller flere sikkerhedsrådgivere for transport af farligt gods, der skal bistå med forebyggelse af de risici for personer, værdier eller miljøet, som er forbundet med disse aktiviteter. Rådgiveren skal være indehaver af et erhvervsuddannelsesbevis efter en fællesskabsmodel, der er udstedt af den kompetente myndighed eller af den i dette øjemed udpegede instans i hver medlemsstat. Dette bevis, der anerkendes af alle de øvrige medlemsstater, er gyldigt for den eller de pågældende transportformer og attesterer rådgivernes faglige kvalifikationer. For at opnå beviset skal kandidaten gennemgå en uddannelse, der bibringer ham tilstrækkeligt kendskab til de i førnævnte direktivs bilag I omhandlede opgaver, og bestå en eksamen, der mindst vedrører de emner, der er omhandlet i listen i bilag II. Direktiv 96/35/EF indeholder ingen detaljerede bestemmelser om harmonisering af de eksamenskrav, der stilles til sikkerhedsrådgiverne, eller regler for eksamenskommissionerne. For at give alle medlemsstaterne mulighed for at tilvejebringe den uddannelse og den forudgående eksamen, der er nødvendig, har Rådet imidlertid fastsat en tilstrækkelig lang frist for gennemførelsen af direktivet, nemlig den 31. december 1999.

2. Da Kommissionen har konstateret, at de eksamener, som visse medlemsstater allerede har planlagt, kan medføre forskellige niveauer og store forskelle i eksamenskravene, mener den, at det er hensigtsmæssigt at foreslå en minimumsharmonisering af niveauet for sikkerhedsrådgivernes uddannelse for at gøre transporten mere sikker og fastsætte eksamenskravene på et højt niveau. Den har derfor fremsat et direktivforslag med henblik på at fastsætte minimumskrav til afholdelsen og indholdet af eksamenerne samt betingelserne for deltagelse af de virksomheder, der ønsker at tilbyde deres tjeneste som eksaminatorer.

Da det er fastsat i direktiv 96/35/EF, at medlemsstaterne skal anvende direktivet senest den 31. december 1999, foreslår Kommissionen, at medlemsstaterne anvender det nye direktiv seks måneder tidligere.

III. ANALYSE AF RÅDETS FÆLLES HOLDNING

Rådets fælles holdning svarer til Kommissionens ændrede forslag med forbehold af følgende ændringer:

- i artikel 3, stk. 3, litra a), giver den fælles holdning mulighed for større smidighed i fordelingen af eksamensspørgsmålene end den, Kommissionen har foreslået i artikel 3, stk. 5, litra a).

Rådet har fundet det hensigtsmæssigt at give medlemsstaterne et større spillerum i forbindelse med fastlæggelsen af minimumsindholdet af prøverne. Kandidaten får forelagt mindst 20 spørgsmål, der skal omfatte emnerne på listen i bilag II i direktiv 96/35/EF. Kandidaten kan også få stillet multiple choice-spørgsmål, hvor to multiple choice-spørgsmål tæller som ét åbent spørgsmål.

Rådet mener ikke, at det er nødvendigt at samle emnerne i nævnte bilag II i tre grupper eller at kræve, at der skal stilles tre spørgsmål for den første gruppes vedkommende, to for den anden og et for den sidste.

Rådet finder det tilstrækkeligt, at der blandt de emner, der indgår i ovennævnte bilag II, lægges særlig vægt på dem, der indgår i første gruppe af emner i Kommissionens ændrede forslag

- udeladelse af artikel 4, stk. 2, og artikel 8 i Kommissionens ændrede forslag. I artikel 4, stk. 2, fastsættes det, at Kommissionen efter udvalgsproceduren godkender eksamensbetingelserne for de kandidater, der ønsker at arbejde for de specialiserede virksomheder, der er omhandlet i artikel 4 (artikel 3, stk. 3, litra c), i den fælles holdning). I artikel 8 fastsættes det, hvilken udvalgsprocedure der skal følges.

Rådet mener, at det er mest hensigtsmæssigt at overlade medlemsstaterne beføjelserne til at tilrettelægge eksamineringen af de kandidater, der ønsker at arbejde for ovennævnte specialiserede virksomheder

- artikel 4 i den fælles holdning gengiver i det store og hele kravene i artikel 5 og 6 i Kommissionens ændrede forslag

- i artikel 6, stk. 1, udsættes den dato, som Kommissionen har fastsat i artikel 9, stk. 1, dvs. den 30. juni 1999, og fastsættes til samme dato som den, der er fastsat i direktiv 96/35/EF, nemlig den 31. december 1999.

Rådet minder om, at det nye direktiv bl.a. tager sigte på at harmonisere tilrettelæggelsen og indholdet af den eksamen, der er omhandlet i direktiv 96/35/EF, og finder det hensigtsmæssigt, at datoen for gennemførelsen af det nye direktiv falder sammen med datoen for direktiv 96/35/EF

- udeladelse af artikel 9, stk. 3, i Kommissionens ændrede forslag (artikel 6 i den fælles holdning) om indførelse af en sanktionsordning.

Rådet finder ikke, at det i det nye direktiv er nødvendigt at indføje en bestemmelse om en sanktionsordning, der skal anvendes i tilfælde af overtrædelse af direktivet.

IV. EUROPA-PARLAMENTETS ÆNDRINGER

1. Ændringer fra Europa-Parlamentet, som Rådet har accepteret, og Kommissionen har overtaget

Rådet har fulgt Kommissionens ændrede forslag, idet det i indhold, om end ikke i formulering, accepterer Europa-Parlamentets nedenstående ændringer:

- i artikel 1, stk. 2, medtager den fælles holdning første del af ændring 1 vedrørende en redaktionel tilføjelse om sikkerhedsrådgivernes aktivitetsområde, dvs. transport af farligt gods

- i artikel 1, stk. 2, medtager den fælles holdning anden del af ændring 1, der tager sigte på at præcisere, at direktivets bestemmelser udgør minimumskrav

- i artikel 3, stk. 1, tager den fælles holdning hensyn til ændring 2, der tager sigte på at præcisere den viden, som kandidaterne skal bevise, at de har, for at kunne udføre en sikkerhedsrådgivers opgaver

- i artikel 3, stk. 1, tager den fælles holdning hensyn til ændring 4, der tager sigte på at fastsætte, at den obligatoriske skriftlige eksamen kan suppleres med en mundtlig eksamen

- i artikel 3, stk. 3, litra a), tager den fælles holdning hensyn til ændring 5, der tager sigte på at ændre artikel 3, stk. 5, litra a), i Kommissionens ændrede forslag for at angive, at de fastlagte krav til spørgsmålene, der skal vedrøre de emner, der er omhandlet i bilag II til direktiv 96/35/EF, udgør minimumskrav

- i artikel 3, stk. 3, litra c), medtager den fælles holdning ændring 7, der tager sigte på at øge de muligheder, som medlemsstaterne har for at gøre undtagelser med henblik på at begrænse antallet af eksamensemner og udstede specifikke beviser

- i artikel 5 tager den fælles holdning hensyn til ændring 9, der tager på at forbedre effektiviteten i forbindelse med udvekslingen af informationer vedrørende den liste over spørgsmål, der er nævnt i artikel 3, stk. 3, i Kommissionens ændrede forslag (artikel 3, stk. 4, i den fælles holdning), for det fastsættes, at medlemsstaterne skal fremsende denne liste til Kommissionen, som underretter de øvrige medlemsstater.

2. Ændringer fra Europa-Parlamentet, som Rådet ikke har accepteret, og

a) som Kommissionen ikke har overtaget

Rådet, som har fulgt Kommissionens ændrede forslag, har ikke accepteret:

- tredje del af ændring 1, der tager sigte på at tilføje en bestemmelse om gensidig anerkendelse fra medlemsstaternes og EØS's side af EF-erhvervsuddannelsesbeviset til artikel 1, stk. 2, i Kommissionens ændrede forslag.

Rådet understreger, at eftersom der er tale om et EF-uddannelsesbevis, der er udformet efter modellen i bilag III til direktiv 96/35/EF, vil en sådan tilføjelse være overflødig

- ændring 3, der tager sigte på i artikel 3, stk. 3, i Kommissionens ændrede forslag at indføje en bestemmelse om, at kandidaterne skal vise, at de evner at udføre en rådgivers arbejde ved desuden at gennemføre et case-study.

Rådet minder om, at en sådan bestemmelse allerede er medtaget i artikel 3, stk. 5, litra b), i Kommissionens ændrede forslag, og at den findes i artikel 3, stk. 3, litra b), i den fælles holdning

- ændring 6, der tager sigte på i artikel 3, stk. 5, i Kommissionens ændrede forslag at tilføje et nyt stykke vedrørende diplomets gyldighedsperiode og dets forlængelse.

Rådet minder om, at der allerede findes en sådan bestemmelse i artikel 6 i direktiv 96/35/EF.

- ændring 8, der tager sigte på at præcisere de kriterier, der er fastlagt i artikel 5, litra b), i Kommissionens ændrede forslag (artikel 4, stk. 1, litra b), i den fælles holdning) ved at tilføje, at eksamenskommissionerne også skal give kandidaterne mulighed for at anvende visse dokumenter under eksamen (tilladte dokumenter).

Rådet mener, at den ønskede tilføjelse allerede indgår i det mere generelle begreb, som er omhandlet både i det ændrede forslag og i den nye formulering i nævnte artikel 4, stk. 1, litra b): "specifikation af de eksamineringsmåder, som eksamenskommissionen foreslår".

b) som Kommissionen har overtaget

- ændring 10, der tager sigte på at tilpasse den frist for meddelelse af sanktioner, der er omhandlet i artikel 9, stk. 3, i Kommissionens ændrede forslag.

Artikel 6 i den fælles holdning overtager ikke artikel 9, stk. 3, da Rådet mener, at det vil være uhensigtsmæssigt at indsætte specifikke bestemmelser om sanktioner i direktivet (jf. punkt III).

(1) EFT C 148 af 14.5.1998, s. 21.

(2) EFT C 341 af 9.11.1998, s. 29.

(3) EFT C 407 af 28.12.1998, s. 118.

(4) EFT C 52 af 23.2.1999, s. 16.

(5) Rådets direktiv 96/35/EF af 3. juni 1996 om udpegelse af og faglige kvalifikationer for sikkerhedsrådgivere for transport med jernbane eller ad vej eller indre vandveje af farligt gods (EFT L 145 af 19.6.1996, s. 10).